SL Uradni list Evropske unije C 267/4

Obvestilo o začetku protidampinškega postopka v zvezi z uvozom vinske kisline s poreklom iz Ljudske republike Kitajske

(2004/C 267/05)

Komisija je v skladu s členom 5 Uredbe Sveta (ES) št. 384/96 (1) („osnovna uredba“) prejela pritožbo o domnevnem dampinškem uvozu vinske kisline s poreklom iz Ljudske republike Kitajske („zadevna država“), ki naj bi posledično povzročal materialno škodo industriji Skupnosti.

1. Pritožba

Pritožbo so 24. septembra 2004 vložili naslednji proizvajalci („pritožnik“): Legré-Mante SA, Industria Chimica Valenzana S.p.A, Distilleries Mazzari S.p.a., Alcoholera Vinicola Europea S.A. in Comercial Quimica Sarasa s.l., ki predstavljajo večinski delež, v tem primeru 50 %, skupne proizvodnje vinske kisline v Skupnosti.

2. Proizvod

Proizvod, v zvezi s katerim se izvaja domnevni damping, je vinska kislina s poreklom iz Ljudske republike Kitajske („zadevni proizvod“), običajno prijavljen pod oznako KN 2918 12 00. Ta oznaka KN je podana zgolj v informativne namene.

3. Domneva o obstoju dampinga

V skladu z določbami člena 2(7) osnovne uredbe je pritožnik normalno vrednost za Ljudsko republiko Kitajsko določil na podlagi cene v državi s primernim tržnim gospodarstvom, navedeni v odstavku 5.1(c) tega obvestila. Domneva o obstoju dampinga temelji na primerjavi tako preračunane normalne vrednosti z izvoznimi cenami zadevnega proizvoda, ko se prodaja za izvoz v Skupnost.

Na tej podlagi je preračunana stopnja dampinga znatna.

4. Domneva o obstoju škode

Pritožnik je predložil dokaze, da se je skupni uvoz zadevnega proizvoda iz Ljudske republike Kitajske povečal tako v absolutnem smislu kakor tudi v smislu tržnega deleža.

Količine in cene zadevnega uvoženega proizvoda imajo med drugim domnevno negativne posledice na raven cen, ki jih zaračunava industrija Skupnosti, kar ima znatne negativne učinke na splošno uspešnost in finančne razmere v industriji Skupnosti.

5. Postopek

Potem ko je Komisija po posvetovanju s Svetovalnim odborom ugotovila, da je pritožbo vložila industrija Skupnosti ali je bila vložena v njenem imenu in da obstajajo zadostni dokazi, ki upravičujejo začetek postopka, začenja preiskavo v skladu s členom 5 osnovne uredbe.

5.1 Postopek za ugotavljanje obstoja dampinga in škode

V okviru preiskave bo ugotovljeno, ali se v zvezi z zadevnim proizvodom s poreklom iz Ljudske republike Kitajske izvaja damping in ali ta damping povzroča škodo.

(a) Vprašalniki

Za pridobitev informacij, za katere meni, da so potrebne za preiskavo, bo Komisija poslala vprašalnike industriji Skupnosti in vsem združenjem proizvajalcev v Skupnosti, izvoznikom/proizvajalcem v Ljudski republiki Kitajski, vsem združenjem izvoznikov/proizvajalcev, uvoznikom, vsem združenjem uvoznikov, ki so bila navedena v pritožbi, ter oblastem zadevne države izvoznice.

V vsakem primeru naj se zainteresirane stranke javijo Komisiji po telefaksu v najkrajšem možnem času, vendar najpozneje v roku, določenem v odstavku 6(a)(i) tega obvestila, da ugotovijo, ali so navedene v pritožbi, in po potrebi zahtevajo vprašalnik, glede na to, da rok, določen v odstavku 6(a)(ii) tega obvestila, velja za vse zainteresirane stranke.

(b) Zbiranje informacij in izvedba zaslišanj

Vse zainteresirane stranke so vabljene, da predstavijo svoja stališča, dostavijo poleg odgovorov na vprašalnike tudi druge informacije in predložijo vse zadevne dokaze. Te informacije in zadevni dokazi morajo prispeti na naslov Komisije v roku, določenem v odstavku 6(a)(ii) tega obvestila.

Nadalje lahko Komisija zainteresirane stranke tudi zasliši, če slednje vložijo zahtevo, iz katere je razvidno, da obstajajo posebni razlogi za njihovo zaslišanje. Ta zahteva mora biti vložena v roku, določenem v odstavku 6(a)(iii) tega obvestila.

(c) Izbira države s primernim tržnim gospodarstvom

V skladu s členom 2(7)(a) osnovne uredbe je predvideno, da se Argentina izbere kot država s primernim tržnim gospodarstvom za ugotavljanje normalne vrednosti v Ljudski republiki Kitajski. Zainteresirane stranke so zato vabljene, da podajo svoje pripombe glede primernosti izbire te države v roku, določenem v odstavku 6(b) tega obvestila.

(d) Status tržnega gospodarstva

Za tiste izvoznike/proizvajalce v Ljudski republiki Kitajski, ki trdijo, da delujejo v razmerah tržnega gospodarstva, tj. da izpolnjujejo merila, določena v členu 2(7)(c) osnovne uredbe, in o tem predložijo zadostne dokaze, bo normalna vrednost ugotovljena v skladu s členom 2(7)(b) osnovne uredbe. Izvozniki/proizvajalci, ki nameravajo predložiti utemeljene zahteve, morajo to narediti v posebnem roku, določenem v odstavku 6(c) tega obvestila. Komisija bo ustrezne obrazce poslala vsem izvoznikom/proizvajalcem v Ljudski republiki Kitajski, imenovanim v pritožbi, in vsem združenjem izvoznikov/proizvajalcev, imenovanim v pritožbi, kakor tudi oblastem Ljudske republike Kitajske.

5.2 Postopek za oceno interesa Skupnosti

V skladu s členom 21 osnovne uredbe in v primeru, da sta domnevi o obstoju dampinga in škodi utemeljeni, bo sprejeta odločitev o tem, ali bi bila uvedba protidampinških ukrepov v interesu Skupnosti. V ta namen se lahko industrija Skupnosti, uvozniki in njihova predstavniška združenja, uporabniki in potrošniške organizacije, če dokažejo, da obstaja objektivna povezava med njihovo dejavnostjo in zadevnim proizvodom, javijo in dostavijo ustrezne informacije Komisiji v splošnih rokih, določenih v odstavku 6(a)(ii) tega obvestila. Stranke, ki so delovale skladno s prejšnjim stavkom, lahko zaprosijo za zaslišanje, pri čemer navedejo posebne razloge, zakaj naj bi bile zaslišane, v roku, določenem v odstavku 6(a)(iii) tega obvestila. Ob tem je treba poudariti, da bodo kakršne koli informacije, predložene v skladu s členom 21, upoštevane samo, če jih ob predložitvi spremljajo dejanski dokazi.

6. Roki

(a) Splošni roki

(i) Rok, v katerem lahko stranke zahtevajo vprašalnik ali druge obrazce

Vse zainteresirane stranke morajo zahtevati vprašalnik ali druge obrazce v najkrajšem možnem času, vendar najpozneje v 15 dneh po objavi tega obvestila v Uradnem listu Evropske unije.

(ii) Rok, v katerem se stranke javijo, predložijo odgovore na vprašalnik in vse ostale informacije

Vse zainteresirane stranke, ki želijo, da se njihove navedbe med preiskavo upoštevajo, se morajo javiti Komisiji, predstaviti svoje poglede ter predložiti odgovore na vprašalnik in kakršne koli druge informacije v 40 dneh od datuma objave tega obvestila v Uradnem listu Evropske unije, razen če ni določeno drugače. Opozoriti je treba na dejstvo, da je uveljavljanje večine pravic v postopku, določenih v osnovni uredbi, odvisno od tega, ali se stranka javi v navedenem roku.

(iii) Zaslišanja

Vse zainteresirane stranke lahko zaprosijo za zaslišanje pri Komisiji v enakem 40-dnevnem roku.

(b) Posebni rok za izbiro države s primernim tržnim gospodarstvom

Stranke v preiskavi lahko po želji podajo svoje pripombe glede primernosti Argentine, ki je v skladu z odstavkom 5.1(c) tega obvestila predvidena kot država s primernim tržnim gospodarstvom za določitev normalne vrednosti v Ljudski republiki Kitajski. Te pripombe morajo prispeti na naslov Komisije v 10 dneh od objave tega obvestila v Uradnem listu Evropske unije.

(c) Posebni rok za predložitev zahtevkov za status tržnega gospodarstva in/ali posamezno preiskavo

Ustrezno utemeljeni zahtevki za status tržnega gospodarstva v skladu z odstavkom 5.1(d) tega obvestila in/ali za posamezno preiskavo v skladu s členom 9(5) osnovne uredbe morajo prispeti na naslov Komisije v 21 dneh od dneva objave tega obvestila v Uradnem listu Evropske unije.

7. Pisne vloge, odgovori na vprašalnik in korespondenca

Vsi dokumenti in zahteve, ki jih predložijo zainteresirane stranke, morajo biti v pisni obliki (ne v elektronskem formatu, razen če ni določeno drugače, pri čemer morajo navajati ime, naslov, elektronski naslov, številko telefona, telefaksa in/ali teleksa zainteresirane stranke). Vse pisne vloge, vključno z informacijami, zahtevanimi v skladu s tem obvestilom, odgovori na vprašalnik in korespondenca, ki jih dostavijo zainteresirane stranke in so zaupne narave, se označijo z besedo „Omejeno“ (2) in jih v skladu s členom 19(2) osnovne uredbe spremlja različica, ki ni zaupne narave in je označena z besedilom „Za vpogled s strani zainteresiranih strank“.

Korespondenčni naslov Komisije:

European Commission Directorate General for Trade Directorate B Office: J-79 5/16 B-1049 Brussels Telefaks: (32-2) 295 65 05 Teleks: COMEU B 21877.

8. Nesodelovanje

V primerih, ko katera koli zainteresirana stranka ne dovoli dostopa do informacij ali na drugačen način ne pošlje potrebnih informacij v navedenih rokih ali pa močno ovira preiskavo, se lahko začasne ali dokončne ugotovitve, bodisi pozitivne bodisi negativne, sprejmejo na podlagi dostopnih dejstev, v skladu s členom 18 osnovne uredbe.

Če se ugotovi, da je katera koli od zainteresiranih strank poslala napačne ali zavajajoče informacije, se te informacije ne upoštevajo in se lahko uporabijo dostopna dejstva. Če zainteresirana stranka ne sodeluje ali sodeluje le delno in so zaradi tega ugotovitve sprejete na podlagi dostopnih dejstev v skladu s členom 18 osnovne uredbe, je lahko izid za navedeno stranko manj ugoden, kot bi bil, če bi sodelovala.

9. Časovni potek preiskave

V skladu s členom 6(9) osnovne uredbe bo preiskava zaključena v 15 mesecih od datuma objave tega obvestila v Uradnem listu Evropske unije. V skladu s členom 7(1) osnovne uredbe se lahko začasni ukrepi uvedejo najpozneje 9 mesecev od objave tega obvestila v Uradnem listu Evropske unije.

(1) UL L 56, 6.3.1996, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(2) To pomeni, da je dokument samo za notranjo uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). To je dokument zaupne narave v skladu s členom 19 Uredbe Sveta (ES) št. 384/96 (UL L 56, 6.3.1996 str. 1) in členom 6 Sporazuma STO o izvajanju člena VI GATT 1994 (Protidampinški sporazum).